Matilda CARAGIU-MARIOȚEANU 


UN DODECALOG AL AROMÂNILOR 


sau 
12 adevăruri incontestabile, i istorice şi actuale asupra 
aromânilor și asupra limbii lor” 
„Daţi Cezarului 
cele ce sunt ale Cezarului 
iar lui Dumnezeu 
cele ce sunt ale lui Dumnezeu. “ 
(Matei, XXII, 21) 


Acest DODECALOG al aromânilor reprezintă credo-ul meu 
ştiinţific asupra „ființei“ denumite „aromân“. El este rezultatul unui 
proces îndelungat, care durează de 68 de ani, de la naşterea mea, 
şi care se explică prin: ui 

a) o excelentă cunoaştere a limbii mele materne, vorbită în 
familie de părinții mei, Nico Caragiu! şi Athină Papastere?, şi de 
bunica mea maternă, Dhafha Pupti”, moștenire sfântă lăsată de stră- 
stră-strămosii mel de 2 000 de ani; 

b) un respect fără limite pentru tot ce este „tradiție“, „lege“ 
transmisă din generație în generație, „mentalitate“ aproape imuabilă 
— deși foarte evoluată în comunitatea mea aromână, în raport cu 
altele — în fundamentele sale; 

c) o competentă științifică veritabilă, câștigată, treptat, datorită 
unui lucru serios şi constant (1947-1995), condus, direct sau indirect 


* Acest text a apărut prima oară în „România literară“, XXVI, 33, 1-7 sept. 1993. 
IN. 1899, în Deniscu, Grecia; m. 1977, în Bucureşti, România. 

2 N. 1900, în Hrupisti, Grecia; m. 1984, în București, România. 

3 N. 1873, în Samarina, Grecia; m. 1953, în Ploiești, România. 


168 


(prin cărțile lor), de dascălii mei: Theodor Capidan, Pericle 
Papahagi, Tache Papahagi, Al. Rosetti, Iorgu Iordan. 

Având în vedere aceste date, În aceste momente de confuzie 
totală, creată de oameni care nu vor sau nu pot să respecte 
rezultatele ştiinţei (istorice/lingvistice/ arheologice etc.), mă 
consider obligată — chiar dacă acest credo al meu va fi ignorat, 
criticat, distrus — să formulez ideile care mi se par a fi punctul de 
plecare În orice inițiativă, de orice fel; dacă nu sunt acceptate aceste 
adevăruri elementare, care nici măcar nu au nevoie să fie explicate, 
rezultatul, în orice acțiune, ar putea fi: o confuzie generală (din 
cauza amestecului de criterii — istorice/lingvistice/geografice/cul- 
tural-politice etc.), create adeseori conştient, de toate „părțile“ 
implicate; frictiuni etnice în țările balcanice; fără îndoială, sânge 
va curge din nou de toate părțile. 

lr pe cititori să parcurgă, cu răbdare, cele 12 adevăruri şi 
să le judece numai la sfârșitul lecturii. 

Îmi asum întreaga răspundere. 


DIXI ET SALVAVI ANIMAM MEAM 

DODECALOG 


1.Aromânii (macedovlahii) și limba lor maternă 
există astăzi și de două mii de ani 


Tocmai de aceea se vorbește despre ei din secolul al X-lea, de 
aceea li se studiază de 200 de ani limba, este comparată cu 
altele“; de aceea se scrie o literatură în aromână și pentru 
aromâni, se publică reviste, se fac emisiuni radio-difuzate sau 
televizate în aromână și pentru aromâni; de aceea se fac Congrese 
ale aromânilor (De ce nu? Orice alt grup, constituit pe baza oricărui 
criteriu, o poate face: surzi, uriași din toată lumea — oameni ce 
depășesc 2 m —, grupuri religioase etc. se reunesc în Congrese 
Internaționale). 


2. Aromânii sunt dintotdeauna sud-dunăreni 


Ei sunt continuatorii populațiilor sud-est europene romanizate 
(macedoneni/greci/traci/illiri) sau colonizate de romani, în orice 
caz, nimic slav în acea epocă); latina a asimilat o parte din aceste 
limbi autohtone. Acest proces s-a desfășurat pe un teritoriu destul 
de mare și de compact, care se întindea între Carpaţii de nord şi 


“vw. Achille Lazarou, L'aroumain et ses rappport avec le grec, Thessaloniki, 1986. 
Titlul spune exact acest lucru: aromâna există și are raporturi cu alte limbi. 

până la sud de Balcani. Pe acest teritoriu s-a format vechiul popor 
român, destul de unitar la început (până între secolele VII-IX), mai 
ales din punctul de vedere al limbii. 


3. Limba veche română (străromână/română 
comună/primitivă/protoromână) vorbită pe acest 
teritoriu era o limbă unitară 


Ea prezenta, totuși, diferențe regionale, datorate substra- 
turilor și trăsăturilor caracteristice ale latinei vorbite de ocupanții 
romani. Şi totuși, unitatea vechii limbi române, păstrată şi astăzi, 
este surprinzătoare (în evoluția fonetică a latinei spre noua limbă, 
în tipurile morfologice şi în realizările concrete ale morfemelor, 
în vocabularul fundamental identic, în evoluţiile semantice 
comune etc.). 

Ceea ce este cel mai important este faptul că „Toate trăsăturile 
caracteristice ale limbii române, tot ce deosebeşte limba română de 
limba latină pe de o parte și de celelalte limbi romanice pe de altă 
parte se găsește“5 peste tot în română. 


4. Unitatea teritoriului unde se vorbea 
româna comună a fost scindată de sosirea slavilor 
între Dunăre și Balcani 


O bună parte din populația românească veche a fost 
desnaţionalizată, altele au fost împinse spre nord/vest/sud (poate 
începând din a 2-a jumătate a secolului al VI-lea). Rezultatul: patru 
grupuri de vechi români, deveniți, de-a lungul secolului: românii 
din nordul Dunării sau dacoromânii, locuitorii Daciei), aromânii 
(macedovlahii, termen pe care îl prefer, căci evită confuzia: nu există 


* v, Sextil Pușcariu, Limba română, |, Bucureşti, 1940/1976, p. 232. 

„români (nord-dunăreni)“ în teritoriile unde au trăit şi trăiesc 
„ar(ujmân-i/rrămăn-i; dimpotrivă, v(a)lahi, da, căci cu acest nume 
au denumit şi denumesc vecinii pe toţi românii, din nordul și din 
sudul Dunării), megleniții (meglenoromânii/ ~ - vlahii, strâns legaţi 
de aromâni), din Câmpia Meglen, la nord de Sârunâ (Thessaloniki), 
şi istrienii (istroromânii ~ vlahii), din Peninsula Istria. 


5, Vechea limbă română s-a scindat în cele 
patru ipostaze actuale ale sale 


În ceea ce priveşte limba, cu câteva excepții, marea majoritate 
a lingviştilor recunoaşte existența unui trunchi comun, româna 
comună, care se continuă aproape neatinsă în cele patru ipostaze 
actuale ale acestei limbi comune, corespunzătoare celor patru 
grupuri de vechi români: româna (dacoromâna/-valaha, limba 
natională/ literară a României), aromâna (macedoromâna/-vlaha) 
şi meglenita (meglenoromâna/-vlaha; variantă a aromânei?), vorbite 
în sudul Dunării, în tările balcanice, și istriana (istroromâna/ 
-vlaha), vorbită în Peninsula Istria. 

Lingviștii au denumit aceste variante „dialecte“ și anume, 
„dialecte“ ale limbii române; în acest moment al expunerii mele, 
este nevoie să completez ultima parte a citatului din Pușcariu (al 
3-lea adevăr din Dodecalog), cu textul următor: ,,... se găseşte în 
câteşipatru dialectele“ (s.n.). Eu însămi, urmând tradiția lin- 
gvistică românească (Și străină, în această privinţă, referitor la lati- 
nitatea sud-est europeană), am folosit această terminologie, 
explicând, totuși, în cursurile mele studenților și, mai târziu, în 
cartea mea Compendiu de dialectologie română”, că este vorba aici 
numai de o definitio nominis şi nu de o definitio rei (constatare ce 
aparține marelui lingvist francez Paul Meyer, formulată încă din 


év, Matilda Caragiu-Marioţeanu, Compendiu de dialectologie română (nord- și 
sud-dunăreană), Editura Ştiinţifică şi Enciclopedică, București, 1975. 

18757). În ultima vreme, după câteva decenii de lucru, mi-am dat 
seama că problema se situează „dincolo“ de lingvistică. Într-un 
studiu din 19888, aplicând a 5-a din opoziţiile stabilite de Eugenio 
Coseriu „Au-delà du structuralisme“? "langue historique ~ langue 
fonctionnelle, mi s-a reconfirmat opinia asupra inutilității 
discuţiei pe marginea limbii și a dialectului: româna comună este o 
limbă istorică, ce are un adjectiv propriu, limba română. Acest 
adjectiv aparține fiecăreia dintre limbile vorbite de românii (vlahii, 
pentru vecini) din nordul și din sudul Dunării, care sunt dialecte 
istorice ale românei comune. Dar, pe de altă parte, fiecare 
ipostază actuală a acestei limbi istorice, româna comună, este o 
limbă functională, o limbă care funcționează ca atare. 


6. Aromâna este limba maternă a aromânilor, care 
le conferă conștiința lor etnolingvistică 


Este mijlocul folosit spre a se înțelege între ei, de secole. Este 
ceea ce le dă o conştiinţă etnolingvistică aparte, le conferă „la 
dimension de !'homogentitt donnée par le langage, comme le dit 
Coseriu, en principe“ 10. "Alterit€ înseamnă aici „le fait d'être autre, 
caractère de ce qui est autre“ (cf. Petit Robert, s.v.); aceasta înseamnă 
că orice aromân, având o limbă a lui, se simte, în ţările balcanice, 
un altul, o ființă diferită de albanezi, de greci, de slavi, de turci. 
Tocmai limba lor este, fără îndoială, aceea care i-a înscris pe aromâni 
definitiv în istorie. 


7y, ibidem, p. 28-33. 

8y, idem, A propos de la latinité de l'aroumain (â la lumière des dernières 
recherches), in RRL, XXXII, 4, p. 237-250. 

’ v, Eugenio Coseriu, Au de-là du structuralisme, în „Linguistica e letteratura”, 
VIL 1-2, Pisa, 1982/1983, p. 14. 

l0y, Matilda Caragiu-Marioţeanu, op. cit; v. Eugenio Coseriu, op.cit., p. 14. 

Aceste calități ale limbii materne a aromânilor îi conferă 
„dreptul de cetate“, dreptul de a exista ca atare, de a fi vorbită, 
folosită pretutindeni - în familie, pe stradă, în biserică, în literatură —, 
dreptul de a fi analizată ca limbă funcțională, comparată cu alte 
limbi etc. Istoric, ea este o varietate a românei comune (şi nu a 
românei pur şi simplu, căci aceasta este limba funcțională a 
românilor din nord). 

Această română comună este o etapă istorică necesară, 
indispensabilă în orice abordare a succesoarelor latinei 
orientale din nordul și din sudul Dunării (etapă care a fost totuși 
eliminată de unii dintre lingviștii români). 


7. Există două categorii de aromâni: 
a. „autohtoni“ și b. în diasporă 


A vorbi despre aromâni „în bloc“ înseamnă a comite cea mai 
gravă dintre greșeli, cu consecinţe practice dăunătoare în mai multe 
domenii. 

Aromânii care locuiesc în țările balcanice (Grecia, Albania, 
ex-lugoslavia, Bulgaria) sunt „autohtoni“, adică se găsesc, de la 
naștere (ca popor neolatin), aproximativ acolo unde trăiesc azi (am 
pus cuvântul autohtoni între ghilimele tocmai din respect față de 
acei istorici/lingvişti etc. care consideră că patria primitivă a 
aromânilor se afla undeva mai la nord de actualele regiuni în care 
trăiesc). Aici, acest cuvânt nu vrea decât să sublinieze diferenţa 
dintre aromânii care au rămas acolo unde s-au născut strămoşii lor 
şi cei care au părăsit aceste locuri, aflându-se în diasporă). 

Aromânii din ultima grupă, din diasporă, sunt cei ce se găsesc 
oriunde în lume (în țările din Europa, inclusiv în România, în cele 
două Americi, în Australia etc.). 

8. Statutul aromânilor „autohtoni“ locuind 
în țările balcanice este diferit de acela al 
aromânilor din diasporă 


Aromânii din țările balcanice sunt minorităţi în raport cu 
populația majoritară din statul în care trăiesc. 

Această calitate le conferă drepturi, acordate în lumea 
întreagă oricărei minorități, în orice ţară. Dar este necesar ca 
ei înşişi, aromânii care trăiesc în acele țări, să și le ceară, să 
încerce să şi le obțină. Consider că orice intervenție venită din 
afară nu ar putea decât să înrăutățească relațiile dintre etniile 
balcanice. România mai ales, după părerea mea, nu trebuie să mai 
repete greşeala comisă acum mai bine de un secol și un sfert, 
intervenind în învățământ (înromâna literară şi, mai mult 
decât atât, predându-se exclusiv limba, literatura, istoria, geografia 
daco-românilor, în timp ce copiii aromânilor își pierdeau limba 
maternă și nu știau nimic despre istoria lor, despre cultura şi 
personalitățile lor..., nimic despre ei înșiși) şi în biserică 
unde se oficia slujba în limba română literară (rezultatul, un 
exemplu: biserica românească din Sofia [Bulgaria] a fost clădită 
de aromâni, mai mult, singurele persoane, femei în vârstă, care 
asistau la slujbă, într-o duminică a începutului de septembrie 1989, 
când a avut loc, la Sofia, Congresul AIESEE, erau, toate, aromânce 
- preotul român însuși dându-ne aceste explicații. Slujba era însă 
în limba română literară. QUID PRODEST?). Evident, statul 
român îi poate ajuta pe aromânii din țările balcanice cu cărți, 
burse de studii, învățători și preoți, dar aceştia trebuie să cunoască 
aromâna şi să fie chemaţi/acceptaţi de aromânii „autohtoni“. 
Românii din sudul Dunării nu ţin geografic de românismul 
nord-dunărean, ci istoric, prin origine și prin unitatea de 
limbă și de nume; deci România nu are de ce să se amestece în 
procesul însuși: ea poate proceda ca orice altă țară, înrudită 
sau nu prin limbă (Franța, Italia, Germania, S.U.A. etc.), 

care îşi îmbogățește zi de zi patrimoniul cultural în toate 
țările. A relua vechea acțiune culturală aplicată începând 
cu 1864 înseamnă noi asperități și fricțiuni, mai mult decât 
periculoase. 


9. Statutul aromânilor aflați în diasporă 
(în România, ~tin altă parte) are specificul lui 


Aromânii care locuiesc în orice altă țară din lume pot, dacă 
trăiesc în grupuri compacte și dacă o doresc, să se constituie în 
minorități şi să-și ceară drepturile. 

Situația aromânilor care trăiesc în România este, după opinia 
mea, cu totul diferită: aceşti aromâni! au venit în România în mod 
deliberat, nimeni nu i-a obligat să o facă. Ei au sosit aici având 
conștiința (inculcată, târziu, de intelectualii aromâni, români, 
străini, pe cale culturală, deci) că ei sunt români, ceea ce şi sunt, 
istoric vorbind —, a fost alegerea lor. Să spunem însă că noi toţi 
cei care trăim în România, ţara care ne-a primit, care ne-a oferit un 
acoperiş, O viață materială (care era foarte satisfăcătoare înainte de 
al doilea război mondial), o cultură, suntem minoritari în 
această țară? În care limbă George Vraca sau Toma Caragiu au 
devenit uriași al artei scenice? Nu în româna literară? Toma 
Caragiu este născut chiar în Grecia și, prin ţara sa de naștere, el 
aparține şi acesteia (ca și George Murnu, Nicolaie Batzaria, Marcu 
Beza, dintre cei ce au scris și în aromână şi în româna literară; 
ca şi Eugen Ionescu, care, invers, este scriitor de limbă franceză, 
mai ales, dar este român de origine; și nimeni nu se supără 
pentru asta). 

Consider, de aceea, că a legaliza o comunitate aromânească 
minoritară în România, astăzi, ar constitui cea mai mare 
absurditate a istoriei contemporane a aromânilor. 

10. Numele aromânilor trebuie să fie: aromân și 
macedovlah 


Se ştie că toți românii, nord- şi sud-dunăreni, îşi zic ei înşişi 
cu un cuvânt care îl continuă pe lat. Romanusil. Se ştie, de 
asemenea, că toți vecinii îi denumesc pe toți românii cu termenul 
germanic prin care popoarele respective fi numeau pe romani (vlah, 
cu toate variantele sale!2). Cercetătorii i-au denumit, mai ales, 
macedoromâni. Consider acest termen echivoc (cum am arătat şi 
mai sus, adevărul nr. 4) şi propun, de aceea, ca el să fie înlocuit prin 
macedovlah, „compus“ pe care îl datorăm de altfel părintelui 
Gramaticii aromâne sau macedoviahe, Mihail G. Boiagi!3 (mi-am 
permis să fac o mică rectificare: macedo-, în loc de macedono, şi 
să adaug o trăsătură de unire). 

Faptul de a folosi elementul macedo- nu trebuie să-i supere pe 
cei din țările balcanice: această denumire este folosită de cel puţin 
200 de ani (exemplul lui Boiagi, 1813). Acest element, urmat de 
numele etnic, exclude orice confuzie: macedoslav este altceva decât 
macedovlah etc. Dimpotrivă, utilizarea termenului Macedonia/ 
Makedonia, Ca şi adjectivul corespunzător macedonean/makedonski 
creează multe confuzii. Se ştie că Makedhonia este ... „une 
macedoine/ salade de fruits, de légumes“, adică un amestec de 
populaţii. Tocmai de aceea, pentru ca informația individualizatoare 
a numelui etnic să fie păstrată intactă (alt fel spus: pentru a se evita 
orice confuzie), trebuie ori să se dea alte nume, ori să se adauge la 
numele etnic un atribut situational. A da numele Makedónia unei 
republici slave create după război și care are frontieră cu o provincie 


11 y, Matilda Caragiu-Marioţeanu, op. cit, loc. cit. 

12 v, noi date și interpretări în expunerea mea (făcută la Sesiunea științifică 
organizată de Secţia de Filologie și Literatură a Academiei Române, 31 oct. 1994), 
Varietatea limbii române, în volumul Limba română și varietățile ei locale, Editura 
Academiei Române, București, 1995, p. 22-29. 

B y, Mihail G. Boiagi, Gramatică aromână icâ macedonovlahâ, Freiburg i. Br., 
1988 (cu titlul tradus de mine după original), sau Gramatică română sau 
macedoromână, ediția Per. Papahagi, București, 1915 (cu titlul dat de editor). 

grecească (las de o parte aspectul istoric al problemei) care se 
numește tot Makedhonia înseamnă a crea confuzie (situaţia este 
identică, aproape, cu aceea care s-a produs, tot după război, cu 
termenul Moldova: s-a „furat“ numele unei vechi provincii istorice 
din România și s-a dat altei provincii româneşti — furată ea însăşi 
de sovietici, creându-se... noua „Republică Sovietică Socialistă 
Moldovenească“, această provincie/republică nou creată având, de 
fapt, numele ei propriu: ea se numeşte dintotdeauna Basarabia). 
Deci: Macedonia ~ macedonean = echivoc (Moldova - moldovean 
= echivoc)! Repet: CUI PRODEST? În orice caz, nu ţărilor 
balcanice! (confuziile pot fi grave sau numai derutante — un 
exemplu din ultima categorie: la apariția, în România, a dublului 
dicționar român-macedonean şi macedonean-român!?, multi 
aromâni au crezut că era vorba de un dicţionar aromân. Explicaţile 
pe care le-am dat mereu m-au costat mult timp pierdut: respectivul 
„macedonean“ era, de fapt, „macedo-slav“!). 

Aşadar, numele etnic este foarte apropiat, prin natura sa, 
numelui propriu: dacă într-o familie sunt mai multe Maria, se caută 
o modalitate de a le individualiza (adăugându-se sufixe, atribute etc.; 
de ex., în română: Maria, Mărioara, Măriuca, Marica, Maricica, 
Maria mare, Maria mică, Maria a Domnichii etc.; pentru statul 
Moldova, se spunea Moldova Sovietică, se spune acum Moldova de 
dincolo de Prut etc.). Confuzie înseamnă „lipsă de precizie“, ceea 
ce duce la eroare, derută, haos şi alte tulburări de toate felurile. 
De aceea, numele MACEDOVLAH mi se pare cel mai potrivit. 


11.Aromânii sunt creștini ortodocși. Ortodozxismul lor are 
specificul lui (spre deosebire de acela al românilor din nord) 


Distincția "creștin ~ ortodox” deosebește pe aromâni și 
aromâna (vocabularul ei) de românii şi româna din nordul Dunării: 


“y, Mile Tomici, Dicţionar român-macedonean și macedonean-român, Editura 
Ştiinţifică şi Enciclopedică, Bucureşti, România, 1986 (două volume). 

dacă, pentru toţi românii, creștinismul este funciar, 
primordial și latin, în schimb, ortodoxismul este adoptat, 
tardiv și neogrec la aromâni, dar însușit, vechi (de peste un 
mileniu) și bizantino-slav la românii din nord. Vocabularul 
aromân conține foarte puţine elemente de ritual ortodox, iar 
literatura rituală este, și ea, foarte rară. De fapt, aromânii nu au avut 
o organizare ecleziastică proprie, biserica greacă impunându-se, 


târziu, ca atarel5. 


12. Aromânii (macedovlahii) trebuie să aibă 
un singur scop: să-și cultive limba maternă 
și tradițiile lor 


Nu cred să existe aromâni care să aibă alte pretenții în țările 
în care trăiesc, în Peninsula Balcanică. Dacă există, ei trebuie să aibă 
grijă şi să vorbească în numele lor. A implica pe toți aromânii 
în inițiative, porniri, acțiuni aberante, incompatibile cu concepțiile 
lumii contemporane, care vrea să realizeze o înțelegere reală între 
popoare, înseamnă a descalifica o etnie şi a distruge tot ceea ce 
strămoșii noștri și personalitățile noastre au realizat de-a lungul 
secolelor. 


15 y, Matilda Caragiu-Marioţeanu, Paien, chrétien et orthodoxe en aroumain, în 
Studi romeni e romanzi, omaggio a Florica Dimitrescu e Alexandru Niculescu, 
Linguistica, Etnografia, Storia romena, Padova, 1995, p. 52-73. 

